KAsset เปิดตัวแอพใหม่ เช็คข้อมูลได้ตลอด24ชม.
บลจ.กสิกรไทย เปิดตัวแอพ K-My PVD ตอบโจทย์การใช้งานลูกค้า เช็คสถานะเงินสำรองเลี้ยงชีพทันทีบนมือถือ 
28 มิ.ย. 2560

นายเกษตร ชัยวันเพ็ญ รองกรรมการผู้จัดการ บริษัทหลักทรัพย์จัดการกองทุน กสิกรไทย จำกัด หรือ บลจ.กสิกรไทย (KAsset) เปิดเผยว่า เพื่อเป็นการอำนวยความสะดวกให้กับลูกค้ากองทุนสำรองเลี้ยงชีพกสิกรไทย บริษัทได้เปิดตัวแอพพลิเคชั่น K-My PVD (กองทุนสำรองเลี้ยงชีพกสิกรไทยบนมือถือ) ซึ่งเป็นช่องทางใหม่สำหรับลูกค้ากองทุนสำรองเลี้ยงชีพในการเข้าถึงข้อมูลสมาชิกได้อย่างสะดวก รวดเร็ว ผ่านทางโมบายแอพพลิเคชั่น
โดยคุณสมบัติการใช้งานจะครอบคลุมตั้งแต่ การเปิดให้ลูกค้าเช็คสถานะเพื่อตรวจสอบยอดเงินกองทุนในปัจจุบัน การดูผลตอบแทนของกองทุนย้อนหลัง การแสดงรายงานใบแจ้งยอดสมาชิก รวมไปถึงโปรแกรมคำนวณแผนเกษียณซึ่งจะเป็นเครื่องมือช่วยในการวางแผนเกษียณอายุ
“ขั้นตอนการใช้งานของแอพพลิเคชั่น K-My PVD ถูกออกแบบมาเพื่อให้ลูกค้าสามารถใช้งานได้อย่างง่ายดาย และเข้าเช็คข้อมูลได้ตลอด 24 ชั่วโมง เริ่มต้นจากการเข้าล็อกอินใช้งานโดยการกรอก Username และ Password กองทุนสำรองเลี้ยงชีพของลูกค้า ซึ่งจะเป็น Username และ Password เดียวกันกับที่ลูกค้าใช้ล็อกอินเข้าบริการ K-Cyber Provident Fund ที่อยู่บนเว็บไซต์ของ บลจ.กสิกรไทย 
จากนั้นเมื่อเข้าสู่ระบบ โปรแกรมจะแสดงสถานะการลงทุนในปัจจุบัน ได้แก่ ยอดเงินลงทุนรวม สัดส่วนการลงทุนซึ่งแยกตามประเภทสินทรัพย์ต่างๆ อาทิ หุ้น ตราสารหนี้ และสินทรัพย์ทางเลือก รวมถึงการแสดงสัดส่วนเงินลงทุนในส่วนที่เป็นเงินสะสมและเงินสมทบ โดยจะแสดงในรูปแบบของกราฟฟิกที่ชัดเจนและเข้าใจง่าย”นายเกษตร กล่าว
ส่วนของการติดตามผลการดำเนินงานของกองทุน ลูกค้ายังสามารถเลือกดูผลตอบแทนสะสมย้อนหลังได้ตามช่วงเวลาต่างๆ และเปรียบเทียบผลตอบแทนตามนโยบายอย่างง่ายๆ ในรูปแบบของกราฟและ Fund Fact Sheet หรือสามารถดาวน์โหลดใบแจ้งยอดสมาชิกผ่านแอพพลิเคชั่นได้ทันที
อย่างไรก็ตาม สำหรับลูกค้าทั่วไปที่ไม่ได้เป็นสมาชิกกองทุนสำรองเลี้ยงชีพกสิกรไทย ยังสามารถเข้าใช้งานผ่านแอพพลิเคชั่น K-My PVD นี้ได้ โดยจะเข้าใช้งานได้เฉพาะในส่วนที่ใช้อ่านข้อมูลความรู้ทั่วไปเกี่ยวกับกองทุนสำรองเลี้ยงชีพและสิทธิประโยชน์ทางภาษีต่างๆ กับส่วนที่เป็นโปรแกรมคำนวณแผนเกษียณ
โดยการใช้งานตัวโปรแกรมนี้ ลูกค้าทั่วไปที่ไม่ได้เป็นสมาชิกกองทุนฯ จะต้องกรอกข้อมูลเบื้องต้นด้วยตนเองทั้งหมด แต่สำหรับลูกค้าที่เป็นสมาชิกกองทุนฯ โปรแกรมก็จะเชื่อมโยงข้อมูลสมาชิกมาให้อัตโนมัติเพื่อให้เกิดความสะดวก รวดเร็วขึ้น จากนั้นจึงจะคำนวณผลลัพธ์ออกมาให้เพื่อเป็นแนวทางหรือตัวช่วยในการวางแผนการออมไปสู่เป้าหมายในวัยเกษียณ นอกจากนี้โปรแกรมยังมีคำแนะนำเพิ่มเติมให้ลูกค้าได้เลือกปรับรูปแบบการออมที่เหมาะสม เพื่อให้ไปสู่เป้าหมายที่ต้องการได้เร็วขึ้น
 “บลจ.กสิกรไทยถือเป็นรายแรกในธุรกิจกองทุนสำรองเลี้ยงชีพ ที่มีการเปิดให้บริการเข้าดูข้อมูลสมาชิกกองทุนฯ ผ่านแอพพลิเคชั่นบนมือถือ (Mobile Application) ซึ่งบริษัทคาดหวังว่าลูกค้ากองทุนสำรองเลี้ยงชีพกสิกรไทยจะให้ความสนใจและเข้ามาดาวน์โหลดใช้บริการเป็นจำนวนมาก เนื่องจากเป็นแอพที่มีขั้นตอนและวิธีการใช้งานที่ง่าย สะดวก และตอบโจทย์กับพฤติกรรมการใช้งานในยุคดิจิตอล 
โดยภายในปีนี้คาดหวังว่าจะมีสมาชิกกองทุนฯ ที่จะเข้ามาดาวน์โหลดและลงทะเบียนใช้งานอยู่ที่ประมาณ 35,000 ราย นอกจากนี้ในอนาคตบริษัทยังมีโครงการจะพัฒนาแอพพลิเคชั่น K-My PVD ให้มีคุณสมบัติการใช้งานใหม่ๆ เพิ่มเติม เพื่อรองรับการทำธุรกรรมที่ตอบโจทย์ความต้องการของลูกค้ามากขึ้น อาทิ การเปิดให้สับเปลี่ยนนโยบายการลงทุนเพื่อปรับเปลี่ยนสัดส่วนการลงทุนในสินทรัพย์ต่างๆ หรือบริการอื่นๆ ซึ่งคาดว่าจะเริ่มเปิดทยอยใช้งานคุณสมบัติอื่นๆ เพิ่มเติมได้ในช่วงต้นปี 2561”นายเกษตร กล่าว